DA Den Europæiske Unions Tidende C 169/18

Høringskonsulentens endelige rapport (1)

Varmesystemer

(AT.39960)

(2017/C 169/14)

Den 21. december 2015 iværksatte Europa-Kommissionen proceduren efter artikel 11, stk. 6, i forordning (EF) nr. 1/2003 (2) og artikel 2, stk. 1, i Kommissionens forordning (EF) nr. 773/2004 (3) over for seks virksomheder: Denso (4), Valeo (5), BEHR (6), Sanden (7), Panasonic (8) og Calsonic (9) (tilsammen benævnt »parterne«).

Efter forligsforhandlinger og indgivelse af forligsindlæg efter artikel 10a, stk. 2, i forordning (EF) nr. 773/2004 rettede Kommissionen den 16. januar 2017 en klagepunktsmeddelelse til parterne.

Ifølge klagepunktsmeddelelsen har parterne deltaget i en eller flere uafhængige og vedvarende overtrædelser af traktatens artikel 101 og EØS-aftalens artikel 53 i forbindelse med varmesystemer til passagerbiler mellem 2004 og 2009.

Parterne bekræftede i henhold til artikel 10a, stk. 3, i forordning (EF) nr. 773/2004, at klagepunktsmeddelelsen afspejlede indholdet af deres forligsindlæg.

Kommissionen fastslår i sit udkast til afgørelse, at parterne overtrådte traktatens artikel 101 og EØS-aftalens artikel 53 ved at deltage i en eller flere af fire uafhængige og vedvarende overtrædelser bestående i samordning af priser eller markedsdeling for så vidt angår levering af dele til varmesystemer til passagerbiler til en række bilfabrikanter i EØS. Tilsammen foregik disse overtrædelser mellem 2004 og 2009.

Jeg har i overensstemmelse med artikel 16 i afgørelse 2011/695/EU undersøgt, om udkastet til afgørelse kun omhandler klagepunkter, hvortil parterne har haft mulighed for at fremsætte bemærkninger, og konkluderet, at det er tilfældet i denne sag.

I lyset af ovenstående og under hensyntagen til, at parterne ikke har rettet nogen anmodninger eller klager til mig (10), finder jeg, at alle parternes procedurerettigheder i denne sag er blevet respekteret.

Bruxelles, den 28. februar 2017. Joos STRAGIER

(1) I henhold til artikel 16 og 17 i Afgørelse vedtaget af formanden for Europa-Kommissionen af 13. oktober 2011 om høringskonsulentens funktion og kompetenceområde under behandlingen af visse konkurrencesager (EUT L 275 af 20.10.2011, s. 29) (»afgørelse 2011/695/EU«).

(2) Rådets forordning (EF) nr. 1/2003 af 16. december 2002 om gennemførelse af konkurrencereglerne i traktatens artikel 81 og 82 (EFT L 1 af 4.1.2003, s. 1).

(3) Kommissionens forordning (EF) nr. 773/2004 af 7. april 2004 om Kommissionens gennemførelse af procedurer i henhold til EF-traktatens artikel 81 og 82 (EUT L 123 af 27.4.2004, s. 18).

(4) Denso Corporation, Denso Europe B.V., Denso Automotive Deutschland GmbH og Denso Sales UK, Ltd. (tilsammen »Denso«).

(5) Valeo S.A., Valeo Klimasysteme GmbH, Valeo GmbH, Valeo Systèmes Thermiques S.A.S. og Valeo Japan Co. Ltd (tilsammen »Valeo«).

(6) MAHLE Behr GmbH & Co. KG (»BEHR«).

(7) Sanden Holdings Corporation og Sanden International (Europe), Ltd. (tilsammen »Sanden«).

(8) Panasonic Corporation (»Panasonic«).

(9) Calsonic Kansei Corporation (»Calsonic«).

(10) I henhold til artikel 15, stk. 2, i afgørelse 2011/695/EU kan parter, der i kartelsager indleder forligsforhandlinger efter artikel 10a i forordning (EF) nr. 773/2004, på et hvilket som helst tidspunkt under forligsproceduren henvende sig til høringskonsulenten for at sikre, at de på effektiv vis kan udøve deres proceduremæssige rettigheder. Se også punkt 18 i Kommissionens meddelelse 2008/C 167/01 om forligsprocedurer med henblik på vedtagelse af beslutninger i henhold til artikel 7 og artikel 23 i Rådets forordning (EF) nr. 1/2003 i kartelsager (EUT C 167 af 2.7.2008, s. 1).